钦定古今图书集成/明伦汇编/氏族典/第336卷 > 刘从谏
## 钦定古今图书集成/明伦汇编/氏族典/第336卷 > 刘从谏

按《唐书刘悟传》：“悟子从谏，少狡狯。李师道使悟出屯，
从谏与诸奴交通，具知其阴密事，悉疏于悟，故悟得
立功。悟卒，从谏知留后，持金币赂当权者。敬宗乃诏
从谏主留事。未几，拜节度使。太和初，李听败馆陶，从
谏救之，进检校尚书左仆射。从谏还治潞。六年，请入
朝，文宗待遇加等，明年还藩。李训约从谏诛郑注及”
甘露事，宰相皆夷族，从谏不平，三上书请王涯等罪，
讥切中人。时宦竖得志，天子弱，郑覃、李石新执政，藉
其论执以立权纲，中人惮而怨之。武宗立，兼太子太
师。性奢侈，饰居室舆马无远略。闻仇士良宠方渥，愈
忧惑，欲自入朝，恐不脱祸，被病卒。从子稹秘不发丧，
遣将姜岑请医于朝。时从谏死已再旬，使者至牙门，
不得前，诸将乃诣监军崔士康邀说，请如河朔故事。
士康懦，不敢拒。帝怒，诏稹护丧还东都，稹不奉诏。李
德裕建言：“稹所恃者，河朔耳，若遣大臣谕上旨，出山
东兵，破之必矣。”有诏夺从谏、稹官，敕诸军进讨。郭谊
诱稹至北第，斩首献京师。德裕言：乱由谊始，及穷蹙，
乃图稹邀荣。诏石雄至潞，缚谊等送京师，并诛死。